KIRJALLINEN KYSYMYS P-1862/02 esittäjä(t): Joseph Daul (PPE-DE) komissiolle. Sokerin tuonti Balkanin maista Euroopan unioniin.



Virallinen lehti nro 011 E , 15/01/2004 s. 0002 - 0003



KIRJALLINEN KYSYMYS P-1862/02 esittäjä(t): Joseph Daul (PPE-DE) komissiolle (24. kesäkuuta 2002) Aihe: Sokerin tuonti Balkanin maista Euroopan unioniin Euroopan unioni on toteuttanut asetukseen (EY) N:o 2820/98 perustuvia poikkeuksellisia kaupan toimenpiteitä vakautus- ja assosiaatioprosessiin osallistuvien maiden ja alueiden hyväksi. 20. marraskuuta 2000 annetulla neuvoston asetuksella (EY) N:o 2563/2000(1) nämä toimet ulotettiin koskemaan entistä Jugoslavian tasavaltaa Makedoniaa ja Jugoslavian liittotasavaltaa. Näin kaikilla Balkanin alueen mailla on nykyään tullivapaa pääsy Euroopan unionin markkinoille. Euroopan unioniin voidaan tuoda ilman määrällisiä rajoituksia kaikkia näistä maista peräisin olevia maataloustuotteita, lukuun ottamatta eräitä kalastustuotteita, viinejä ja baby beef -tuotteita, joihin sovelletaan erityismääräyksiä. Ennen näiden poikkeuksellisten toimien käyttöönottoa kyseiset maat eivät tuoneet sokeria Euroopan unioniin, mutta vuonna 2001 tuotiin 70 000 tonnia, ja vuoden 2002 ensimmäisten kolmen kuukauden aikana tuonnin määrä oli jo 80 000 tonnia. Tuonti Euroopan unioniin on vaikuttanut paikallisiin markkinoihin, koska näyttää siltä, että on syntynyt pula sokerista, ja ihmiset kärsivät yhteisön markkinoiden avautumisen vastavaikutuksesta. Välitön seuraus on se, että kyseiset maat pyrkivät nyt tuomaan sokeria ulkomailta varmistaakseen oman väestönsä tarpeiden tyydyttämisen. Tämän seurauksena menetetään kaikki taloudellinen etu, joka on saavutettu Euroopan unionin päättämien kaupan toimenpiteiden avulla. Mitä päätelmiä komissio tekee kyseisiin maihin sovellettavista kauppamääräyksistä? Mihin toimiin komissio aikoo ryhtyä sen varmistamiseksi, että näiden maiden ihmiset eivät kärsisi kielteisistä sivuvaikutuksista? (1) EYVL L 295, 23.11.2000, s. 1. Pascal Lamyn komission puolesta antama vastaus (17. heinäkuuta 2002) Komissio on tietoinen siitä, että useista Länsi-Balkanin maista peräisin olevan sokerin vienti yhteisöön on kasvanut merkittävästi vuosina 2001 ja 2002. Komissio seuraakin sokerikaupan kehitystä tiiviisti, koska se antaa aihetta huoleen häiriöstä, jota kyseinen tuonti voi aiheuttaa alueellisella tasolla kauppaketjun molemmissa päissä. Tässä yhteydessä on julkaistu sokerintuojille suunnattu ilmoitus, jossa niitä varoitetaan kyseiseen kauppaan mahdollisesti liittyvistä sääntöjenvastaisuuksista. Komissio on vakuuttunut siitä, ettei edellä tarkoitettu yhteisöön suuntautuneen sokerin viennin voimakas kasvu voi vakavalla tavalla vaikuttaa sokerin saantiin Länsi-Balkanilla. Komissio katsoo päinvastoin, että yhteisön markkinoiden avautuminen Länsi-Balkanin maista peräisin olevalle tuonnille edistää alueen kestävää taloudellista kasvua. Kaupan vapautumisen vaikutuksia on arvioitava kokonaisvaltaisesti ottamalla huomioon alueen kaikkien talouden toimijoiden eli kuluttajien, tuottajien, teollisuuden ja kauppiaiden tilanne. Poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18. syyskuuta 2000 annetulla neuvoston asetuksella (EY) 2007/2000(1), jota muutettiin 20. marraskuuta 2002 annetulla neuvoston asetuksella (EY) N:o 2563/2000(2), käyttöön otettujen yksipuolisten etuustoimenpiteiden tarkoituksena on edistää alueen taloudellista ja poliittista vakautusta avaamalla markkinat yksipuolisesti kyseisiä maita suosivalla tavalla. Komissio on vakuuttunut, että EU:n kanssa käytävän kahdenvälisen kaupan vapauttamisesta, jonka vaikutusta vahvistaa Balkanin alueellisen yhdentymisen lujittuminen ja alueen maiden liittyminen Maailman kauppajärjestöön, voi olla pysyvää etua sen kaakkoiseurooppalaisille kumppaneille. Tällaisesta politiikasta sovittiin Kölnissä kesäkuussa 1999 kokoontuneessa Eurooppa-neuvostossa; politiikkaa kehitettiin edelleen loppuvuodesta 2000 ja sovellettiin koko alueeseen sen jälkeen, kun Jugoslavian liittotasavallan vastaiset pakotteet purettiin. (1) EYVL L 240, 23.9.2000. (2) EYVL L 295, 23.11.2000.